Тереза Воборникова

Тереза Воборникова (; тав. 31 майи 2000, Врхлаби) — чехӣ биатлонбоз, барандаи медали биринҷии Бозиҳои зимистонаи олимпии 2026 дар масс-старт, барандаи медали нуқраи Чемпионати ҷаҳон оид ба биатлон 2025 дар эстафетаи омехта.

 Зиндагинома 
Тереза Воборникова 31 майи соли 2000 дар шаҳри Врхлабии Чехия таваллуд шудааст. Дар кӯдакӣ ба дарсҳои балет мерафт, баъдтар ба клуби лижаронии масофавӣ пайваст ва бо гузаштан ба мактаби миёна ба биатлон машғул шуд.

 Фаъолияти варзишӣ 
Дебюти байналмилалии ӯ соли 2018 дар Ҷоми IBU миёни ҷавонон дар Нове-Место баргузор шуд, ки дар спринт ҷойи 46-умро гирифт. Дар Чемпионати ҷаҳон оид ба биатлон миёни ҷавонон дар Отепе ҷойи 5-умро дар спринт миёни духтарони то 19-сола ишғол кард.  

Дар Чемпионати ҷаҳон оид ба биатлони тобистона 2018 миёни ҷавонон дар Нове-Место дар эстафетаи омехта медали тилло гирифт, дар спринт ҷойи 10-умро гирифт, ва дар пойгаи таъқибӣ ҷойи 6-умро ишғол кард.

Дар мавсими 2018/2019 баъд аз як сол аз аввалин баромади байналмилалиаш дар Ҷоми IBU байни калонсолон дар Душники-Здруй дебют карда, дар спринт ҷойи 28-умро гирифт. Дар чемпионати ҷаҳон миёни ҷавонон дар Брезно-Осрблье ду медали нуқра — дар пойгаи инфиродӣ ва таъқиб — ба даст овард.

Дар мавсими 2019/2020 дар Ҷоми ҷаҳон оид ба биатлон дебют кард ва дар спринт дар Оберхоф ҷойи 84-умро гирифт. Дар аввалин чемпионати Аврупо дар Минск дар спринт ҷойи 35-ум ва дар эстафетаи омехта ҷойи 8-умро ишғол кард.

Бештари мавсими 2020/2021-ро дар Ҷоми IBU гузаронд. Дар марҳилаи Обертиллиах дар эстафетаи омехта медали биринҷӣ гирифт. Дар Чемпионати ҷаҳон оид ба биатлони тобистона 2021 дар Нове-Место дар суперспринт миёни ҷавонон медали биринҷӣ ба даст овард.

200px|мини|чап|Чемпионати ҷаҳон 2023, Оберхоф

Мавсими 2021/2022-ро Воборникова дар марҳилаҳои Ҷоми IBU оғоз карда, дар чанд пойга ба даҳгонаи беҳтарин роҳ ёфт. Баъдтар мавсимро дар Ҷоми ҷаҳон идома дод ва дар Антхольц дар пойгаи инфиродӣ ҷойи 29-умро гирифта, аввалин холҳои худро дар ҳисоби умумӣ ба даст овард. Дар Бозиҳои зимистонаи олимпии 2022 дар Пекин ширкат варзида, дар пойгаи инфиродӣ ҷойи 34-ум ва дар спринт ҷойи 58-умро гирифт.  

Дар чемпионати ҷаҳон миёни ҷавонон дар Солҷер Холлоу аввал медали биринҷӣ дар пойгаи инфиродӣ гирифт ва баъдан ду медали тилло — дар спринт ва таъқиб — ба даст овард.  

Аз мавсими 2022/2023 Тереза пурра ба сатҳи калонсолон гузашт ва тамоми мавсимро дар Ҷоми ҷаҳон гузаронд. Дар Чемпионати ҷаҳон оид ба биатлон 2023 дар Оберхоф дар пойгаи таъқибӣ ҷойи 7-умро гирифт.  

Дар марҳилаи Осло аввалин бор ба маросими гулсупорӣ роҳ ёфта, дар спринт ҷойи 6-умро ишғол кард.

 Эзоҳ 

 Пайвандҳои беруна 
 Профили варзишгар дар сомонаи IBU
 Профил дар сомонаи Федератсияи биатлони Чехия
 Профил дар сомонаи Olympics

Гурӯҳ:Биатлонбозони Чехия
Гурӯҳ:Барандагони медали биринҷии Бозиҳои зимистонаи олимпии 2026
Гурӯҳ:Биатлонбозон дар Бозиҳои зимистонаи олимпии 2022
Гурӯҳ:Биатлонбозон дар Бозиҳои зимистонаи олимпии 2026